PMIndiaData/PMIndiaSum huggingface dataset:
प्रधानमंत्री ने ‘ईज़ ऑफ डूइंग बिजनेस’ में सुधार के लिए महाचुनौती की शुरुआत की, कारोबार जगत के प्रतिनिधियों के बड़े समूह को संबोधित किया

प्रधानमंत्री श्री नरेन्द्र मोदी ने आज नई दिल्ली में लोक कल्याण मार्ग पर हुए एक कार्यक्रम में ‘ईज़ ऑफ डूइंग बिजनेस’ (ईओडीबी) यानी ‘कारोबार करने में आसानी’ को लेकर महा चुनौती की शुरुआत की। इस चुनौती का उद्देश्य सरकारी प्रक्रियाओं में सुधार लाने के लिए आर्टिफिशियल इंटेलिजेंस, इंटरनेट ऑफ थिंग्स, बिग डाटा एनेलिटिक्स और ब्लॉकचेन जैसी कई अत्याधुनिक प्रौद्योगिकियों पर आधारित नवीन विचारों को आमंत्रित करना है। इस महा चुनौती के लिए स्टार्टअप इंडिया पोर्टल मंच का काम करेगा। इस अवसर पर कार्यक्रम में आए लोगों को संबोधित करते हुए प्रधानमंत्री ने ‘ईज़ ऑफ डूइंग बिजनेस’ में भारत की रैंकिंग में सुधार के लिए कारोबार जगत के प्रतिनिधियों और यहां मौजूद अन्य सभी के प्रयासों की सराहना की। उन्होंने याद किया कि जब आने वाले वर्षों में भारत के ईओडीबी रैंकिंग में शीर्ष 50 में जगह बनाने को लेकर उन्होंने पहली बार अपनी सोच व्यक्त की थी तो उस पर अविश्वास प्रकट किया गया था। प्रधानमंत्री श्री मोदी ने कहा कि अब सिर्फ चार वर्षों में इसमें एक बड़ा सुधार दिखाई दे रहा है। उन्होंने कहा कि इस अवधि में ईओडीबी में भारत की रैंक 65 पायदान ऊपर चढ़ चुकी है। उन्होंने कहा कि अब दक्षिण एशिया में भारत पहले स्थान पर है और शीर्ष 50 के लक्ष्य से सिर्फ कुछ कदम दूर है। उन्होंने कहा कि सहयोगी और प्रतिस्पर्धात्मक संघीय ढांचे की मूल भावना पर चलते हुए केंद्र और राज्य सरकारों ने मिलकर ईओडीबी को सुधारने की दिशा में काम किया है। प्रधानमंत्री ने कहा कि केंद्र सरकार ने नीति संचालित शासन और अनुमान योग्य पारदर्शी नीतियों पर जोर दिया है। उन्होंने कहा कि केंद्र सरकार द्वारा जो सुधार अभी चलाए जा रहे हैं उनका लक्ष्य आम लोगों के लिए ‘ईज़ ऑफ लिविंग’ यानी रहने की आसानी में भी सुधार लाना है। उन्होंने कहा कि आज छोटे उद्यमी ज्यादा आसानी से कारोबार कर सकते हैं और बिजली का कनेक्शन लेने जैसी सरल चीजें अब आसान हुई हैं। उन्होंने कहा कि बीते चार वर्षों में 1400 से ज्यादा पुराने कानूनों को निरस्त किया जा चुका है। उन्होंने कहा कि पहले व्यावसायिक विवादों के समाधान में जितना समय लगता था या आयातित सामान को अनुमति मिलने में जितना समय लगता था ऐसे क्षेत्रों में अब समय लगने की मात्रा में नाटकीय कमी को हासिल किया गया है। उन्होंने ऐसे कई क्षेत्र बताए जहां बहुत अधिक सुधार लाया गया है। उन्होंने सूक्ष्म, लघु और मध्यम उद्यम क्षेत्र में किए गए प्रयासों का जिक्र किया, जैसे 59 मिनट में 1 करोड़ तक के ऋण को मंजूरी दिया जाना। प्रधानमंत्री श्री मोदी ने कहा कि आईएमएफ और मूडीज़ जैसे संगठन आज भारत के भविष्य को लेकर आत्मविश्वास भरे और आशावादी नजर आते हैं। उन्होंने कहा कि अब उद्देश्य भारत को कम से कम संभव समय में 5 खरब डॉलर की अर्थव्यवस्था बनाने का है। उन्होंने कहा कि इसके लिए अर्थव्यवस्था के हर क्षेत्र में सुधार आवश्यक है। उन्होंने कहा कि केंद्र सरकार एक औद्योगिक नीति की दिशा में भी काम कर रही है जो मौजूदा वास्तविकताओं को ज्यादा प्रतिबिंबित करेगी और नए भारत के उद्यमियों के नए विजन के अनुरूप होगी। उन्होंने इस कार्यक्रम में उपस्थित लोगों का आह्वान किया कि वे भारत को ईओडीबी में शीर्ष 50 में स्थान दिलाने के लक्ष्य को प्राप्त करने की दिशा में काम करें। प्रधानमंत्री ने कहा कि प्रक्रियाओं में मानव हस्तक्षेप को घटाना और आधुनिक व डिजिटल प्रौद्योगिकियों के उपयोग को बढ़ाना जरूरी है। उन्होंने कहा कि इस पर आधारित एक कार्य संस्कृति, नीति आधारित शासन को और अधिक प्रोत्साहित करेगी।
प्रधानमंत्री श्री नरेन्‍द्र मोदी और कम्‍बोडिया के प्रधानमंत्री महामहिम समदेक अक्‍का मोहा सेना पडी टेको हुण सेन के बीच टेलीफोन पर बातचीत

प्रधानमंत्री श्री नरेन्‍द्र मोदी ने आज कम्‍बोडिया के प्रधानमंत्री महामहिम समदेक अक्‍का मोहा सेना पडी टेको हुण सेन के साथ टेलीफोन पर बातचीत की। दोनों नेताओं ने कोविड-19 महामारी के संबंध में विचार-विमर्श किया। उन्‍होंने अपने-अपने देश में नौकरी करने वाले एक-दूसरे के नागरिकों की सहायता के लिए प्रदान किए जा रहे सहयोग को जारी रखने और उनकी स्‍वदेश वापसी में सहायता करने पर सहमति प्रकट की। प्रधानमंत्री ने आसियान के महत्‍वपूर्ण सदस्‍य और भारत के साथ सभ्‍यता और संस्‍कृति की दृष्टि से साझा संबंध रखने वाले कम्‍बोडिया के साथ संबंधों को और अधिक मजबूती प्रदान करने की भारत की प्रतिबद्धता से अवगत कराया। दोनों नेताओं ने दोनों देशों के बीच आईटीईसी योजना के अंतर्गत क्षमता निर्माण कार्यक्रमों और मेकांग गंगा सहयोग फ्रेमवर्क के अंतर्गत त्‍वरित प्रभाव वाली परियोजनाओं सहित सुदृढ़ विकास साझेदारी की समीक्षा की। कम्‍बोडिया के प्रधानमंत्री ने इस बात पर जोर दिया कि उनका देश भारत के साथ संबंधों को बहुत महत्‍व देता है। प्रधानमंत्री ने भी प्रत्‍युत्‍तर में वैसी ही भावनाएं प्रकट कीं और भारत की लुक ईस्‍ट नीति में कम्‍बोडिया की महत्‍वपूर्ण भूमिका को रेखांकित किया।
कल नागपुर दौरे पर रहेंगे प्रधानमंत्री

प्रधानमंत्री श्री नरेन्‍द्र मोदी कल अंबेडकर जयंती के अवसर पर नागपुर का दौरा करेंगे। अपने ट्विटर खाते से ट्वीट्स की एक श्रृंखला में प्रधानमंत्री ने कहा, ‘मैं अंबेडकर जयंती के बेहद खास अवसर पर कल नागपुर का दौरा करने के लिए बेहद सम्‍मानित महसूस कर रहा हूं। नागपुर में मैं दीक्षाभूमि में प्रार्थना करूंगा जो डॉ. अंबेडकर के साथ करीबी से जुड़ा हुआ एक पवित्र स्‍थल है। नागपुर में कल विकास परियोजनाओं की एक श्रृंखला का उद्घाटन होने जा रहा है जिसका लोगों के जीवन पर काफी सकारात्‍मक प्रभाव पड़ेगा। विकास परियोजनाओं में आईआईआईटी, आईआईएम और एम्‍स के अलावा कोरडी थर्मल पावर स्‍टेशन का लॉन्‍च शामिल हैं। एक सार्वजनिक सभा को भी संबोधित करूंगा। साथ ही डिजिधन मेला में भी जाऊंगा जहां मैं लकी ग्राहक योजना और डिजिधन व्‍यापार योजना के मेगा ड्रॉ विजेताओं को पुरस्‍कार प्रदान करूंगा। हम डॉ. अंबेडकर के सपनों का एक मजबूत, समृद्ध और समावेशी भारत बनाने की दिशा में अथक परीश्रम जारी रखेंगे।’
प्रधानमंत्री ने जापान में ज्वालामुखी फटने की घटना पर दुख व्यक्त किया

प्रधानमंत्री श्री नरेन्द्र मोदी ने जापान के मांउट ओन्टेक ज्वालामुखी फटने की घटना पर गहरा दुख व्यक्त किया है। अपने संदेश में प्रधानमंत्री ने कहा कि जापान में माउंट ओन्टेक ज्वालामुखी फटने की घटना बहुत दुखदायी है। मैं प्रभावित लोगों के प्रति अपनी सहानुभूति व्यक्त करता हूं।
केंद्रीय मंत्रिमंडल ने भारत और बांग्लादेश के बीच निवेश के संवर्द्धन एवं संरक्षण पर संयुक्त व्याख्यात्मक नोट को अपनी मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने भारत और बांग्लादेश के बीच निवेश के संवर्द्धन एवं संरक्षण पर ज्वाइंट इंटरर्प्रिटेटिव नोट्स यानी संयुक्त व्याख्यात्मक नोट (जेआईएन) को अपनी मंजूरी दे दी है। जेआईएऩ भारत और बांग्लादेश के बीच निवेश के संवर्द्धन एवं संरक्षण (बीआईपीए) के मौजूदा समझौते की व्याख्या के लिए स्पष्टता प्रदान करेगा। जेआईएन में कई खंडों के लिए संयुक्त रूप से अपनाने की खातिर व्याख्यात्मक नोट शामिल हैं। इसमें निवेशक की परिभाषा, निवेश की परिभाषा, कराधान उपायों को हटा देना, निष्पक्ष एवं न्यायसंगत व्यवहार (एफईटी), राष्ट्रीय व्यवहार (एनटी) और सबसे पसंदीदा राष्ट्र (एमएफएन) जैसा बर्ताव, जब्ती, जरूरी सुरक्षा हित और एक निवेशक तथा ठेका लेने वाली पार्टी के बीच के विवादों का निपटान शामिल है। आमतौर पर संयुक्त व्याख्यात्मक बयान निवेश संधि व्यवस्था को मजबूत बनाने में एक महत्वपूर्ण पूरक की भूमिका निभाते हैं। द्विपक्षीय निवेश संधि (बीआईटी) में बढ़ते हुए विवादों के साथ, ऐसे बयान जारी करने से ट्रिब्यूनल के समक्ष एक मजबूत प्रेरक मूल्य बनने की संभावना होती है। राष्ट्रों के इस तरह के सक्रिय दृष्टिकोण से मध्यस्थता ट्रिब्यूल संधि की शर्तों को उम्मीद के अनुसार और सुसंगत व्याख्या के जरिए बढ़ावा दे सकता है।
केंद्रीय मंत्रिमंडल ने रांची में हैवी इंजीनियरिंग कॉर्पोरेशन लिमिटेड स्थित भूमि का झारखंड सरकार को हस्तांतरण किए जाने को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने एचईसी की 675.43 एकड़ भूमि के झारखंड सरकार को हस्तांतरण के जरिए मुद्रीकरण को अपनी मंजूरी दे दी है। इस भूमि का हैवी इंजीनियरिंग कॉर्पोरेशन लिमिटेड (एचईसी) द्वारा फिलहाल इस्तेमाल नहीं किया जा रहा है। यह एचईसी को 742.98 करोड़ रुपये जुटाने में मदद करेगा और इस राशि का कर्माचारियों से संबंधित वैधानिक बकायों अर्थात ग्रेच्युटी, पीएफ, अवकाश नकदी और सेवानिवृत्त कर्मचारियों को मिलने वाले अन्य लाभों को पूरा करने के लिए उपयोग किया जाएगा। यह राशि एचईसी को अपने सरकारी बकाये, बैंक बकाए और अन्य तात्कालिक देनदारियों को समाप्त करने में भी मदद करेगी। भूमि का यह हस्तांतरण झारखंड सरकार को अपनी स्मार्ट सिटी परियोजना की जरूरतों को पूरा करने में मदद करेगा और व्यापक सार्वजनिक हित में राज्य की राजधानी में अन्य विकास परियोजनाएं चलाई जा सकेंगी।
कैबिनेट ने भारतीय डाक सेवा (आईपीओ) की कैडर समीक्षा को पूर्व-व्‍यापी मंजूरी दी

केंद्रीय मंत्रिमंडल ने प्रधानमंत्री श्री नरेन्द्र मोदी की अध्यक्षता में भारतीय डाक सेवा (आईपीओ) की कैडर समीक्षा को पूर्व-व्‍यापी मंजूरी दे दी है। कैडर समीक्षा कार्यकारी जरूरतों के आधार पर मुख्‍यालय और फील्‍ड दोनों जगहों पर कार्यकारी जरूरतों को पूरा करने और कैडर ढांचे को मजबूत करने में डाक विभाग को सक्षम बनाएगा, जिससे समीक्षा करने और ग्राहकों की जरूरतों को प्रभावी ढंग से पूरा करने, मौजूदा ठहराव को दूर करने और भारतीय डाक सेवा के अधिकारियों के कैरियर की संभावनाओं में सुधार के लिए अधिक अवसर मिल सकेंगे। इस प्रस्‍ताव के तहत कई कदम उठाए जाएंगे, जिनमें एपेक्स स्‍केल में महानिदेशक (डाक संचालन) के पद, एचएजी+ स्‍केल में अपर महानिदेशक (समन्‍वय) के पद, एचएजी स्‍तर पर एक पद, एसएजी स्‍तर पर 5 पद और जेएजी स्‍तर पर 4 पदों का सृजन किया जाएगा, और इसके अलावा एसटीएस से पदावनति करके जेटीएस स्‍तर पर 84 पदों को बढ़ाया जाएगा और कुल मिलाकर नए पदों के प्रस्‍तावों के समायोजन के लिए एसटीएस के 96 पदों को कम किया जाएगा, और इस तरह कैडर में पदों की कुल संख्‍या में कोई परिवर्तन नहीं होगा। यह सारी कार्यवाही शुरू करने के लिए, वित्त मंत्रालय और कार्मिक, लोक शिकायत और पेंशन मंत्रालय के साथ सीआरसी सिफारिशों पर आवश्यक विचार-विमर्श विधिवत पूरा हो चुका है। व्यय विभाग ने प्रस्ताव को ‘अनापत्ति’ प्रदान कर दी है।
नेपाल के लुंबिनी में बुद्ध जयंती समारोह

प्रधानमंत्री श्री नरेन्द्र मोदी ने नेपाल के लुंबिनी में इंटरनेशनल कन्वेंशन सेंटर एंड मेडिटेशन हॉल में आयोजित 2566वें बुद्ध जयंती समारोह में भाग लिया। उनके साथ नेपाल के प्रधानमंत्री माननीय शेर बहादुर देउबा और उनकी पत्नी डॉ. आरजू राणा देउबा भी इस समारोह में उपस्थित थीं। वहां उपस्थित अन्य गणमान्य व्यक्तियों में नेपाल के माननीय संस्कृति, पर्यटन एवं नागरिक उड्डयन मंत्री श्री प्रेम बहादुर अले, जोकि लुंबिनी डेवलपमेंट ट्रस्ट (एलडीटी) के अध्यक्ष भी हैं, लुंबिनी के माननीय मुख्यमंत्री श्री कुल प्रसाद केसी, एलडीटी के उपाध्यक्ष आदरणीय मेतैय्या शाक्य पुट्टा और नेपाल सरकार के कई मंत्री शामिल थे। दोनों प्रधानमंत्रियों ने वहां उपस्थित भिक्षुओं, बौद्ध विद्वानों और अंतरराष्ट्रीय प्रतिभागियों सहित लगभग 2500 लोगों को संबोधित किया।
प्रधानमंत्री ने उद्योग जगत के विभिन्न क्षेत्रों की कंपनियों के मुख्य कार्यकारी  अधिकारियों के साथ वार्तालाप किया

प्रधानमंत्री श्री नरेन्द्र मोदी ने आज लोक कल्याण मार्ग स्थित अपने आवास पर उद्योग जगत के विभिन्न क्षेत्रों की कंपनियों के मुख्य कार्यकारी अधिकारियों के साथ वार्तालाप किया। आगामी केन्द्रीय बजट से पूर्व प्रधानमंत्री का उद्योग जगत के प्रतिनिधियों के साथ इस तरह का यह दूसरा वार्तालाप है। प्रधानमंत्री ने कोविड के खिलाफ लड़ाई के दौरान प्रदर्शित देश की अंतर्निहित शक्ति के संबंध में बातचीत करते हुए उद्योग जगत प्रमुखों को उनके सहयोगों और सुझावों के लिए धन्यवाद दिया और उन्हें पीएलआई प्रोत्साहन जैसी नीतियों का पूर्ण उपयोग करने के लिए प्रोत्साहित किया। उन्होंने कहा कि जिस तरह देश ओलंपिक में प्रमुख वरीयता प्राप्त करने की इच्छा रखता है, उसी तरह देश हमारे उद्योगों को हर क्षेत्र में दुनिया के शीर्ष पांच में देखना चाहता है, और इसके लिए हमें सामूहिक रूप से काम करना चाहिए। उन्होंने कहा कि कॉरपोरेट सेक्टर को कृषि और खाद्य प्रसंस्करण जैसे क्षेत्रों में अधिक निवेश करना चाहिए और प्राकृतिक खेती पर ध्यान केंद्रित करना चाहिए। उन्होंने सरकार की नीतिगत स्थिरता का उल्लेख करते हुए कहा कि सरकार ऐसी पहलें करने के लिए प्रतिबद्ध है जो देश की आर्थिक प्रगति को गति प्रदान करेंगी। उन्होंने अनुपालन बोझ को कम करने की दिशा में सरकार के दृष्टिकोण की भी जानकारी दी, और उन क्षेत्रों पर सुझाव मांगे जहां अनुचित अनुपालन को हटाने की आवश्यकता है। उद्योग जगत के प्रतिनिधियों ने प्रधानमंत्री को अपनी प्रतिक्रियाऐं देते हुए निजी क्षेत्र में विश्वास जताने के लिए प्रधानमंत्री को धन्यवाद भी दिया। उन्होंने कहा कि प्रधानमंत्री के कुशल नेतृत्व के कारण देश की अर्थव्यवस्था सही समय पर किए गए हस्तक्षेपों और परिवर्तनकारी सुधारों के माध्यम से कोविड के बाद विकास के मार्ग पर प्रशस्त हो रही है। उन्होंने प्रधानमत्री के आत्मनिर्भर भारत दृष्टिकोण में योगदान देने के लिए प्रतिबद्धता व्यक्त करते हुए सरकार द्वारा की गई कई महत्वपूर्ण पहलों जैसे पीएम गतिशक्ति, आईबीसी आदि की सराहना की। उद्योग जगत के प्रमुखों ने उन कदमों पर भी चर्चा की जिन्हें देश में कारोबार में सुगमता को बढ़ावा देने के लिए उठाया जा सकता है। उन्होंने सीओपी26 में भारत की प्रतिबद्धताओं और उल्लिखित लक्ष्यों को प्राप्त करने में उद्योग किस प्रकार से योगदान दे सकते हैं, इस संदर्भ में भी चर्चा की। श्री टी.वी. नरेंद्रन ने कहा कि सरकार की समय रहते की गई प्रतिक्रिया से कोविड के बाद वी आकार की रिकवरी हुई है। श्री संजीव पुरी ने खाद्य प्रसंस्करण उद्योग को और बढ़ावा देने के लिए सुझाव दिए। श्री उदय कोटक ने कहा कि प्रधानमंत्री स्वच्छ भारत, स्टार्ट अप इंडिया आदि जैसे सरल लेकिन बेहतर तरीके से किए गए सुधारों के माध्यम से महत्वपूर्ण परिवर्तन लाने में सफल रहे हैं। श्री शेषगिरी राव ने स्क्रैपेज नीति को किस प्रकार से और अधिक व्यापक बनाया जा सकता है, इस मुद्दे पर अपनी राय व्यक्त की। श्री केनिची आयुकावा ने भारत को विनिर्माण क्षेत्र में शीर्ष राष्ट्र बनाने की प्रधानमंत्री की परिकल्पना को साकार करने की प्रतिबद्धता व्यक्त की। श्री विनीत मित्तल ने सीओपी26 में प्रधानमंत्री की पंचामृत प्रतिबद्धता के संदर्भ में चर्चा की। श्री सुमंत सिन्हा ने कहा कि ग्लासगो में प्रधानमंत्री के नेतृत्व की वैश्विक समुदाय के सदस्यों ने काफी सराहना की। सुश्री प्रीता रेड्डी ने स्वास्थ्य के क्षेत्र में मानव संसाधन को बढ़ावा देने के उपायों के बारे में बात की। श्री रितेश अग्रवाल ने एआई और मशीन लर्निंग जैसे उभरते क्षेत्रों पर ध्यान केंद्रित करने की आवश्यकता के संदर्भ में संवाद किया।
प्रधानमंत्री ने वैज्ञानिक समुदाय से विज्ञान, प्रौद्योगिकी और उद्योग में मूल्य सृजन निर्माण चक्र को मजबूत बनाने का आह्वान किया

द्रव्‍य सृजन के लिए विज्ञान का मूल्‍य-सृजन चक्र आत्‍मनिर्भर भारत के लिए बहुत महत्‍वपूर्ण है प्रधानमंत्री श्री नरेन्द्र मोदी ने द्रव्‍य सृजन के लिए विज्ञान के मूल्‍य सृजन चक्र को बढ़ावा देने के लिए आज वैज्ञानिक समुदाय को प्रोत्‍साहित किया। प्रधानमंत्री नेशनल मेट्रोलॉजी कॉन्क्लेव 2021 के अवसर पर संबोधित कर रहे थे। उन्होंने आज वीडियो कॉन्फ्रेंस के माध्यम से नेशनल एटॉमिक टाइमस्‍केल और भारतीय निर्देशक द्रव्य प्राणाली राष्ट्र को समर्पित की और राष्ट्रीय पर्यावरण मानक प्रयोगशाला की आधारशिला भी रखी। प्रधानमंत्री ने कहाकिऐतिहासिक रूप सेकिसी भी देश ने विज्ञान को बढ़ावा देने के अपने प्रयास में प्रत्यक्ष सह-संबंधों में ही प्रगति की है। उन्होंने इसे विज्ञान, प्रौद्योगिकी और उद्योग के ‘मूल्य सृजन चक्र’की संज्ञा दी। प्रधानमंत्री ने यह भी कहा कि एकवैज्ञानिक आविष्कार प्रौद्योगिकी का निर्माण करता है और प्रौद्योगिकी से औद्योगिक विकास को बढ़ावा मिलता है। इसके बदले में उद्योगनए अनुसंधान के लिए विज्ञान में और निवेश करता है। यह चक्र हमें नई संभावनाओं की दिशा की ओर ले जाता है। प्रधानमंत्री ने कहा कि सीएसआईआर-एनपीएल ने इस मूल्य चक्र को आगे बढ़ाने में प्रमुख भूमिका निभाई है। प्रधानमंत्री श्री मोदी ने कहा कि द्रव्‍य सृजन के लिए विज्ञान का मूल्य सृजन चक्र आज की दुनिया में अधिक महत्वपूर्ण हो गया है, जब देश आत्‍मनिर्भर भारत के लक्ष्य के साथ आगे बढ़ रहा है। प्रधानमंत्री ने सीएसआईआर-एनपीएल नेशनल एटॉमिक टाइमस्‍केल के बारे में प्रसन्नता जाहिर करते हुए उसे आज मानवता को समर्पित किया। उन्होंने कहा कि भारत समय को नैनो सेकंड के दायरे में मापने के लिए आत्मनिर्भर हो गया है। 2.8 नैनो सेकेंड के सटीक स्तर को प्राप्त करना अपने आपमें एक बहुत बड़ी क्षमता है। अब भारतीय मानक समय 3 नैनो सेकंड से भी कम सटीक स्‍तर के साथ अंतर्राष्ट्रीय मानक समय केअनुरूप हो गया है। इससे इसरो जैसे संगठनों को बहुत मदद मिलेगी, जो अत्याधुनिक प्रौद्योगिकी के साथ काम कर रहे हैं। बैंकिंग, रेलवे, रक्षा, स्वास्थ्य, दूरसंचार, मौसम पूर्वानुमान, आपदा प्रबंधन और इसी प्रकार के अनेक क्षेत्रों से संबंधित आधुनिक प्रौद्योगिकी इस उपलब्धि से बहुत लाभान्वित होगी। प्रधानमंत्री ने उद्योग 4.0 में भारत की भूमिका को मजबूत बनाने में टाइम स्‍केल की भूमिका के बारे में भी ध्‍यान केन्द्रित किया। भारत पर्यावरण के क्षेत्र में शीर्ष स्थिति की ओर बढ़ रहा है। अभी भीवायु की गुणवत्ता और उत्सर्जन को मापने के लिए आवश्‍यक प्रौद्योगिकी और उपकरणों के बारे मेंभारत दूसरों पर निर्भर है। इस उपलब्धि से इस क्षेत्र में आत्मनिर्भरता और प्रदूषण नियंत्रण के लिए अधिक प्रभावी तथा सस्ते उपकरणों के निर्माण को भी बढ़ावा मिलेगा। इससे वायु गुणवत्ता और उत्सर्जन प्रौद्योगिकी से संबंधित प्रौद्योगिकियों के लिए वैश्विक बाजार में भारत की हिस्सेदारी भी बढ़ेगी। हमने यह उपलब्धि अपने वैज्ञानिकों के निरंतर प्रयासों से हासिल की है।
प्रधानमंत्री ने गुजरात में जान-माल के नुकसान पर शोक व्यक्त किया

प्रधानमंत्री श्री नरेन्द्र मोदी ने गुजरात के विभिन्न हिस्सों में बेमौसमी वर्षा और तूफान से हुए जान-माल के नुकसान पर शोक व्यक्त किया है। प्रधानमंत्री ने कहा “ गुजरात के विभिन्न हिस्सों में बेमौसमी वर्षा और तूफान से हुए जान-माल के नुकसान से दुखी हूँ। मेरी संवेदनाएँ शोक संतप्त परिवारों के साथ हैं। अधिकारी स्थिति पर बहुत करीबी नज़र रखे हुए हैं। प्रभावित लोगों को हर संभव सहायता दी जा रही है।” प्रधानमंत्री ने गुजरात के विभिन्न हिस्सों में बेमौसमी वर्षा और तूफान से जान गवांने वाले लोगों के परिवार जनों के लिए प्रधानमंत्री राष्ट्रीय राहत कोष से रू. 2 लाख प्रत्येक की अनुग्रह राशि मंजूर की है। प्रधानमंत्री ने गुजरात के विभिन्न हिस्सों में बेमौसमी वर्षा और तूफान से घायल हुए लोगों के लिए 50 हजार रू. प्रत्येक की राशि भी अनुमोदित की है।
प्रधानमंत्री कल एनएचआरसी के स्थापना दिवस के रजत जयंती समारोह में भाग लेंगे

प्रधानमंत्री श्री नरेन्द्र मोदी कल 12 अक्टूबर को नई दिल्ली में राष्ट्रीय मानव अधिकार आयोग (एनएचआरसी) के स्थापना दिवस के रजत जयंती समारोह में भाग लेंगे। इस अवसर पर प्रधानमंत्री एक डाक टिकट और विशेष कवर भी जारी करेंगे। वे एनएचआरसी की वेबसाइट के नए संस्करण की भी शुरूआत करेंगे। यह वेबसाइट विशेष रूप से जरूरतमंद लोगों के लिए अधिक अनुकूल और सुलभ होगा। इस अवसर पर प्रधानमंत्री एक सभा को भी संबोधित करेंगे।
प्रधानमंत्री 27 सितंबर को प्रधानमंत्री डिजिटल स्वास्थ्य अभियान का शुभारंभ करेंगे

पीएम-डीएचएम उपयोग में आसान एक ऑनलाइन प्लेटफॉर्म तैयार करेगा जो डिजिटल स्‍वास्‍थ्‍य इको सिस्टम के अन्तर्गत स्वास्थ्य से जुड़े अन्य पोर्टल के परस्पर संचालन को भी सक्षम बनाएगा एक ऐतिहासिक पहल के तहत, प्रधानमंत्री श्री नरेन्‍द्र मोदी 27 सितंबर, 2021 को प्रात: 11 बजे वीडियो कॉन्फ्रेंसिंग के माध्यम से प्रधानमंत्री डिजिटल स्वास्थ्य अभियान (पीएम-डीएचएम) का शुभारंभ करेंगे। इसके पश्‍चात, प्रधानमंत्री इस अवसर पर अपना संबोधन भी देंगे। प्रधानमंत्री ने 15 अगस्त, 2020 को लाल किले की प्राचीर से राष्ट्रीय डिजिटल स्वास्थ्य अभियान की पायलट परियोजना की घोषणा की थी। वर्तमान में, पीएम-डीएचएम छह केंद्र शासित प्रदेशों में प्रारंभिक चरण में लागू किया जा रहा है। पीएम-डीएचएम का राष्ट्रव्यापी शुभारंभ एनएचए की आयुष्मान भारत प्रधानमंत्री जन आरोग्य योजना (एबी पीएम-जेएवाई) की तीसरी वर्षगांठ के साथ ही किया जा रहा है। इस अवसर पर केंद्रीय स्वास्थ्य मंत्री भी उपस्थित रहेंगे। प्रधानमंत्री डिजिटल स्वास्थ्य मिशन (पीएम-डीएचएम) के बारे में जन धन, आधार और मोबाइल (जेएएम) ट्रिनिटी और सरकार की अन्य डिजिटल पहलों के रूप में तैयार बुनियादी ढांचे के आधार पर, पीएम-डीएचएम स्वास्थ्य संबंधी व्यक्तिगत जानकारी की सुरक्षा, गोपनीयता और निजता को सुनिश्चित करते हुए एक विस्तृत श्रृंखला के प्रावधान के माध्यम से डेटा, सूचना और जानकारी का एक सहज ऑनलाइन प्लेटफॉर्म तैयार करेगा जिससे बुनियादी ढांचा सेवाओं के साथ-साथ अंतर-प्रचालनीय और मानक-आधारित डिजिटल प्रणाली का विधिवत लाभ उठाया जा सकेगा। इस अभियान के अंतर्गत नागरिकों की सहमति से स्वास्थ्य रिकॉर्ड तक पहुंच और आदान-प्रदान को सक्षम बनाया जा सकेगा। प्रधानमंत्री-डीएचएम के प्रमुख घटकों में प्रत्येक नागरिक के लिए एक स्वास्थ्य आईडी शामिल है जो उनके स्वास्थ्य खाते के रूप में भी कार्य करेगी, जिससे व्यक्तिगत स्वास्थ्य रिकॉर्ड को मोबाइल एप्लिकेशन की मदद से जोड़ा और देखा जा सकता है। इसके तहत, हेल्थकेयर प्रोफेशनल्स रजिस्ट्री (एचपीआर) और हेल्थकेयर फैसिलिटीज रजिस्ट्रियां (एचएफआर), आधुनिक और पारंपरिक चिकित्सा प्रणालियों दोनों ही मामलों में सभी स्वास्थ्य सेवा प्रदाताओं के लिए एक संग्रह के रूप में कार्य करेंगी। यह चिकित्‍सकों/अस्पतालों और स्वास्थ्य सेवा प्रदाताओं के लिए व्यवसाय में भी आसानी को सुनिश्चित करेगा। अभियान के एक हिस्से के रूप में तैयार किया गया पीएम-डीएचएम सैंडबॉक्स, प्रौद्योगिकी और उत्पाद जांच के लिए एक ढांचे के रूप में कार्य करेगा और ऐसे निजी संगठनों को भी सहायता प्रदान करेगा, जो राष्ट्रीय डिजिटल स्वास्थ्य परितंत्र का हिस्सा बनते हुए स्वास्थ्य सूचना प्रदाता या स्वास्थ्य सूचना उपयोगकर्ता अथवा पीएम-डीएचएम के तैयार ब्लॉक्स के साथ कुशलता से स्‍वयं को जोड़ने की मंशा रखते हैं। भुगतानों के मामले में क्रांतिकारी बदलाव के रूप में यूनिफाइड पेमेंट्स इंटरफेस द्वारा निभाई गई भूमिका के समान ही यह अभियान डिजिटल स्वास्थ्य परितंत्र के भीतर भी अंतर-प्रचालन क्रियाशीलता लाएगा और इसके माध्‍यम से नागरिक सिर्फ एक क्लिक के माध्‍यम से स्वास्थ्य सुविधाओं तक पहुँच सकेंगे।
प्रधानमंत्री ने राष्ट्रीय समुद्री दिवस पर भारत के गौरवशाली समुद्री इतिहास का स्मरण किया

प्रधानमंत्री श्री नरेन्द्र मोदी ने राष्ट्रीय समुद्री दिवस पर भारत के गौरवशाली समुद्री इतिहास का स्मरण किया है। भारत के आर्थिक विकास में समुद्री सेक्टर के महत्त्व का उल्लेख करते हुये उन्होंने कहा कि पिछले आठ वर्षों में भारत सरकार ने बंदरगाह-केंद्रित विकास पर ध्यान दिया है, जो आर्थिक विकास तथा आत्मनिर्भर भारत के निर्माण के लिये बहुत जरूरी है। उन्होंने इस बात पर भी जोर दिया कि भारत सरकार समुद्री इको-सिस्टम और विविधता को सुनिश्चित करने के लिये समुचित देखभाल कर रही है। आबद्ध ट्वीटों में प्रधानमंत्री ने कहा हैः “आज, राष्ट्रीय समुद्री दिवस पर हम अपने गौरवशाली समुद्री इतिहास को याद कर रहे हैं तथा भारत की आर्थिक वृद्धि में समुद्री सेक्टर के महत्त्व को रेखांकित कर रहे हैं। पिछले आठ वर्षों में समुद्री सेक्टर ने नई ऊचाइयां छुई हैं तथा कारोबार और वाणिज्यिक गतिविधियों को बढ़ाने में योगदान किया है।” “पिछले आठ वर्षों से भारत सरकार बंदरगाह-केंद्रित विकास पर ध्यान दे रही है, जिसमें बंदरगाहों की क्षमता बढ़ाना और मौजूदा प्रणालियों को और कारगर बनाना शामिल है। नये बाजारों तक भारतीय उत्पादों की पहुंच सुनिश्चित करने के लिये जलमार्गों का उपयोग किया जा रहा है।” “एक तरफ हम आर्थिक प्रगति और आत्मनिर्भर भारत के निर्माण के लिये समुद्री सेक्टर की क्षमता का उपयोग कर रहे हैं, साथ ही भारत के गौरव समुद्री इको-सिस्टम और विविधता को सुनिश्चित करने के लिये समुचित देखरेख की जा रही है, ताकि वे सुरक्षित रहें।”
प्रधानमंत्री ने नवरात्रि के पावन अवसर पर लोगों को बधाई दी

प्रधानमंत्री श्री नरेन्द्र मोदी ने नवरात्रि के पावन अवसर पर लोगों को बधाई दी है। नवरात्र के प्रारंभ होने पर श्री मोदी ने देवी शैलपुत्री से प्रार्थना की और देवी की कृपा से सुख, आरोग्य और सौभाग्य की कामना की। ट्वीट्स की एक श्रृंखला में, प्रधानमंत्री ने कहा; "शक्ति की उपासना के महापर्व नवरात्रि की आप सभी को बहुत-बहुत शुभकामनाएं। आस्था और विश्वास का यह पावन अवसर हर किसी के जीवन में नई ऊर्जा और नए उत्साह का संचार करे। जय माता दी!" "वन्दे वाञ्छितलाभाय चन्द्रार्धकृतशेखराम्‌। वृषारूढां शूलधरां शैलपुत्रीं यशस्विनीम्‌ ।। देवी शैलपुत्री की आराधना के साथ आज से नवरात्रि का शुभारंभ हो रहा है। मेरी कामना है कि उनकी कृपा से हर किसी का जीवन सुख, सौभाग्य और आरोग्य से परिपूर्ण हो।"
प्रधानमंत्री को सचिवों के दो समूहों ने शिक्षा और आपदा प्रबंधन पर अपने विचारों से अवगत कराया

प्रधानमंत्री श्री नरेन्‍द्र मोदी के समझ आज भारत सरकार के सचिवों के दो समूहों ने शिक्षा और आपदा प्रबंधन पर अपने विचार प्रस्‍तुत किए। इस अवसर पर केंद्रीय मंत्री और नीति आयोग के अधिकारी भी उपस्थित थे। इसके साथ ही वर्तमान श्रृंखला के तहत शासन संबंधी विभिन्‍न विषयों पर सभी नौ प्रस्‍तुतियां हो चुकी हैं। प्रस्‍तुतियों के समापन पर बोलते हुए प्रधानमंत्री ने जोर देकर कहा कि नए विचारों के लिए केंद्र सरकार का दरवाजा खुला है। उन्‍होंने सभी सचिवों से समग्र सोच जारी रखने और ठोस परिणामों को सर्वोच्‍च प्राथमिकता देने का आग्रह किया।
प्रधानमंत्री ने आंध्रप्रदेश के गेल पाइपलाइन अग्निकांड में मृतकों के लिए शोक व्‍यक्‍त किया

प्रधानमंत्री श्री नरेन्‍द्र मोदी ने आज सुबह आंध्रप्रदेश के गेल पाइपलाइन अग्निकांड में मृतकों के लिए शोक व्‍यक्‍त किया। उन्‍होंने पेट्रोलियम मंत्री, कैबिनेट सचिव और गेल के अध्‍यक्ष से बात की और उन्‍हें यह सुनिश्चित करने को कहा कि दुर्घटनास्‍थल पर राहत कार्य सुचारू रूप से चले। प्रधानमंत्री का ट्वीट : “मेरी सहानुभूति उन परिवारों के साथ है, जिनके सदस्‍य गेल पाइपलाइन अग्निकांड में अपनी जान गंवा बैठे हैं, घायल व्‍यक्तियों के लिए मेरी प्रार्थना। मैंने पेट्रोलियम मंत्री, कैबिनेट सचिव और गेल के अध्‍यक्ष के साथ बात की है और उन्‍हें दुर्घटनास्‍थल पर राहतकार्य सुनिश्चित करने को कहा है।”
प्रधानमंत्री ने कहा कि देश आज स्वच्छता के क्षेत्र में नित नई गाथाएं लिख रहा है

प्रधानमंत्री श्री नरेन्द्र मोदी ने कहा है कि जनभागीदारी ने देश के विकास में नई ऊर्जा प्रदान की है और स्वच्छ भारत अभियान इसका प्रत्‍यक्ष उदाहरण है। श्री मोदी ने कहा कि शौचालयों का निर्माण हो या कचरे का निपटान, ऐतिहासिक धरोहरों का संरक्षण हो या फिर स्वच्छता की प्रतिस्‍पर्धा, देश आज स्वच्छता के क्षेत्र में नित नई गाथाएं लिख रहा है। प्रधानमंत्री ने ट्वीट किया है – "जनभागीदारी किस प्रकार किसी देश के विकास में नई ऊर्जा भर सकती है, स्वच्छ भारत अभियान इसका प्रत्यक्ष प्रमाण है। शौचालय का निर्माण हो या कचरे का निष्पादन, ऐतिहासिक धरोहरों का संरक्षण हो या फिर सफाई की प्रतिस्पर्धा, देश आज स्वच्छता के क्षेत्र में नित नई गाथाएं लिख रहा है।"
प्रधानमंत्री ने गुरु नानक जयंती के अवसर पर देशवासियों को बधाई दी

प्रधानमंत्री श्री नरेंद्र मोदी ने गुरु नानक जयंती के अवसर पर देशवासियों को बधाई दी है। “गुरु नानकदेव जी की जयंती पर उनको शत् शत् नमन” करते हुए एक संदेश में उन्होंने कहा कि गुरु जी की शिक्षाएं हमें शाश्वत प्रेरणा देती हैं। हमें उनके द्वारा बताए गए करुणा, सत्य और शांति के मार्ग का अनुसरण करना चाहिए। प्रधानमंत्री ने एक ट्वीट में कहा कि आज हमें यह संकल्प लेने भी लेना चाहिए कि हम सेवा के मार्ग को अपनाएंगे और ऐसे समाज के निर्माण के लिए काम करेंगे जो न्याय और समानता पर आधारित हो तथा सभी प्रकार की सामाजिक बुराइयों से दूर हो।